Mic dicționar imobiliar

E de la sine înțeles că în orice tranzacție, vânzătorul și cumpărătorul văd lucrurile în moduri foarte diferite. Merele fff dulci parcă-s lămâi, tricoul 100% bumbac e făcut din PET-uri și Golf-ul condus foarte puțin în Germania a parcurs distanța pământ - lună... de două ori!

Însă nicăieri nu sunt fabulațiile mai fabuloase decât pe piața imobiliară, unde se vorbește de-a dreptul o altă limbă.

Din fericire, un suflet nobil a așternut pe hârtie în toamna lui 2009 un mic dicționar imobiliar, la fel de relavant acum ca și atunci. Cu acordul autorului:

“bloc nou” - bloc din 1981 (se numește bloc nou tot ce e după 1977)

“fără îmbunătățiri” - apartamentul arată ca o peșteră, cu huma originală pe pereți (unde se mai vede de mucegai), linoleum în bucătărie, igrasie și tot tacâmul

“fără probleme cu terasa” - plouă în casă cam în fiecare an, dar anul ăsta am zugrăvit și încă n-au venit ploile

“se vinde mobilat” - am niște mobilă rămasă de la bunica răpostă pe care nu vreau s-o car la gunoi

“vedere mixtă” - apartamentul e pe colț, sau dacă e mare, are 3 pereți afară și o să-ți înghețe curu' la iarnă

“proaspăt renovat” - spoit recent cu cele mai ieftine materiale ca să pot cere cu 10.000 în plus

“finisat lux” - are arcade și spoturi, pereți de diverse culori, faianță roșie în baie

“confort 1, sporit” - am spart debaraua

“intim” - atât de mic încât nu intră mai mult de 2 persoane adulte

“g,f,t,p,um” - mi-e atât de lene să și scriu, negociază tu singur și adu-mi banii la sfârșit

“la stradă” - după 12 noaptea se aud motoarele enduro și liniuțele; de la 5 dimineața tramvaiele

“îmbunătățiri” - faianță în baie și bucătărie, gresie în baie

“adiacent” - strada pe care e imobilul se intersectează la un moment dat cu un bulevard mare

“vedere la lac” - țânțari

“2 boxe” - proprietarul se avea bine cu securitatea

“15 minute de centru” - cu elicopterul, în linie dreaptă (de fapt o oră cu mașina când nu plouă)

“accept credit” - sunt disperat

“bloc civilizat” - interfon